Macron wen Franse verkiesingEmmanuel Macron verlaat die Louvre Museum in Parys nadat hy sy ondersteuners toegespreek het (7 Mei 2017). Foto: Philippe Lopez/Pool Photo via AP Emmanuel Macron (39) is Sondagaand as Frankryk se jongste president nog aangewys. Vooruitskattings het voorspel dat Macron, voormalige minister van ekonomie, die Nasionale Front se Marine le Pen sal uitstof om die vyfjaar-presidentskap te wen. Le Pen het haar nederlaag erken deur te sê Frankryk se burgers het besluit om vir kontinuïteit te stem. Talle mense het Sondagaand by die Place de la Republique in Parys saamgedrom en die nuus van Macron se presidentskap verwelkom met motors wat toeter geblaas en mense wat hul goedkeuring uitgeroep het. Die plein, wat bekend is vir skermutselings tussen betogers en polisiebeamptes, was hierdie keer kalm en geen ekstra polisielede moes ontplooi word nie. Volgens die voorlopige data wat aangekondig is nadat 98% van die stemme getel is, het Macron met 65,8% van die stemme gewen. Mense waai vlae vanaf ŉ straatlamp by die Louvre Museum in Parys, Frankryk waar hulle wag op Emmanuel Macron om sy ondersteuners toe te spreek (7 Mei 2017). Foto: AP Photo/Buhran Ozbilici Teresa May, Brittanje se eerste minister, het Sondagaand Macron gelukgewens en gesê sy is gereed om saam met hom te werk, het ŉ Downing Street-woordvoerder gesê. “Die eerste minister [May] het met Macron gepraat om hom geluk te wens met sy oorwinning. Die leiers het kortliks Brexit bespreek en die Eerste Minister het beklemtoon dat die Verenigde Koninkryk ŉ sterk vennootskap wil handhaaf om ŉ veilige en welvarende Europese Unie te verseker wanneer ons dit verlaat,” het die woordvoerder gesê. François Hollande, Frankryk se president, het op Twitter gesê hy het Macron persoonlik gelukgewens met sy oorwinning en sy wens uitgespreek vir volgehoue sukses vir die land.